CELEX: 
Language: lv
Date: 2020-10-14 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz dzīvnieku veselības, sertificēšanas un paziņošanas prasībām, kuras reglamentē no sauszemes dzīvniekiem iegūtu dzīvnieku izcelsmes produktu pārvietošanu Savienībā, papildina Eiropas Parlamenta un Padomes Regulu (ES) 2016/429

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Noteikumus par pārnēsājamām dzīvnieku slimībām nosaka Eiropas Parlamenta un Padomes 2016. gada 9. marta Regula (ES) 2016/429 par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā
                  1
                (“Dzīvnieku veselības tiesību akts”). Konkrētāk, tās IV sadaļas I daļas 6. nodaļā ir noteikti noteikumi par dzīvnieku izcelsmes produktu ražošanu, pārstrādi un izplatīšanu [Regulas IV sadaļas I daļas 6. nodaļā — ieguvi, apstrādi un izplatīšanu] Savienībā. Tiesību akta 6. nodaļa Komisijai paredz arī vairākus pilnvarojumus pieņemt deleģētos aktus, ar ko tiek papildināti noteikumi, kas minētajā regulā jau noteikti.
            
            
               Daļu no dažu minēto pilnvarojumu darbības jomas jau reglamentē noteikumi, kas noteikti Komisijas 2019. gada 17. decembra Deleģētajā regulā (ES) 2020/687, ar ko attiecībā uz noteikumiem par noteiktu sarakstā norādītu slimību profilaksi un kontroli papildina Eiropas Parlamenta un Padomes Regulu (ES) 2016/429
                  2
               . Konkrētāk, Deleģētā regula (ES) 2020/687 saskaņā ar Komisijas Īstenošanas regulu (ES) 2018/1882 par dažu slimību profilakses un kontroles noteikumu piemērošanu attiecībā uz sarakstā norādīto slimību kategorijām un ar ko izveido sarakstu ar sugām un sugu grupām, kas rada sarakstā norādīto slimību ievērojamu izplatības risku
                  3
                nosaka noteikumus, kas papildina slimību kontroles pasākumus, arī saskaņā ar Regulas (ES) 2016/429 9. panta 1. punkta a), b) un c) apakšpunktu izveidotus riska mazināšanas pasākumus un ierobežojumus tādu dzīvnieku izcelsmes produktu sūtījumu pārvietošanai, kuri ražoti vai pārstrādāti ierobežojumu zonās, kas izveidotas A, B un C kategorijas slimību gadījumā. 
            
            
               Tāpēc šā deleģētās regulas projekta mērķis ir noteikt tos Komisijas Deleģētajā regulā (ES) 2020/687 nenoteiktos noteikumus, kas no sauszemes dzīvniekiem iegūtu dzīvnieku izcelsmes produktu sūtījumu pārvietošanu Savienībā reglamentē saistībā ar konkrētu sarakstā norādītu slimību un no jauna radušos slimību profilaksi un kontroli. Šajā deleģētās regulas projektā izmantota tāda pati pieeja kā Savienības aktos, kas pieņemti pirms Regulas (ES) 2019/429, ar ko paredz dzīvnieku izcelsmes produktu izplatīšanas nosacījumus; minētā pieeja izmantota, jo ir pierādījies, ka minētajos aktos noteiktie noteikumi rezultatīvi novērš minēto slimību izplatīšanos Savienībā. Jāatzīmē, ka šajā deleģētās regulas projektā izmantota tā pati pieeja, kas izmantota Padomes 2002. gada 16. decembra Direktīvā 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā
                  4
               .
            
            
               Šis deleģētās regulas projekts ir pieņemts jaunā dzīvnieku veselības tiesiskā regulējuma ietvaros, kas izveidots ar Regulu (ES) 2016/429, kura nodrošina lielāku konsekvenci attiecībā uz dzīvnieku veselības prasībām un lielāku elastību dalībvalstu kompetentajām iestādēm.
            
            
               Ar šo deleģētās regulas projektu galvenokārt tiek noteikti noteikumi, kas Regulu (ES) 2016/429 papildina attiecībā uz dzīvnieku veselības, sertificēšanas un paziņošanas prasībām, kuras reglamentē no sauszemes dzīvniekiem iegūtu dzīvnieku izcelsmes produktu sūtījumu pārvietošanu Savienībā, proti:
            
            
               a) operatoru pienākumi, kas veicami attiecībā uz minēto sūtījumu pārvietošanu;
            
            
               b) informācija, kas jāiekļauj veterinārajos sertifikātos, kuri jādod līdzi minētajiem sūtījumiem;
            
            
               c) informācija, kuru uzņēmējiem ir pienākums nodot kompetentajai iestādei, lai iepriekš paziņotu par minēto sūtījumu pārvietošanu; 
            
            
               d) ārkārtas procedūras minēto sūtījumu pārvietošanas paziņošanai elektroenerģijas padeves pārrāvuma un citu TRACES traucējumu gadījumā. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija šīs deleģētās regulas projekta saturu nosūtīja Dzīvnieku veselības ekspertu grupas (E00930) locekļiem. Šīs deleģētās regulas projekts tika nosūtīts arī Eiropas Parlamentam un Padomei, un neviena no šīm iestādēm komentārus nav sniegusi. 
            
            
               Turklāt no 2020. gada 17. augusta līdz 2020. gada 15. septembrim, izmantojot labāka regulējuma atsauksmju mehānismu, tika apkopoti ieinteresēto personu komentāri par deleģētās regulas projektu. Kopumā tika saņemti 5 komentāri, no kuriem 1 bija valsts kompetentās iestādes atzinums, 1 tika saņemts no konkrēta iedzīvotāja un 3 bija anonīmi. Apspriešanās laikā saņemtā informācija tika ņemta vērā deleģētās regulas projekta izstrādāšanas gaitā.
            
            
               3.DELEĢĒTĀ AKTA JURIDISKIE ASPEKTI
            
            
               Šī deleģētā regula ir jāpieņem Regulas (ES) 2016/429 satvarā un jo īpaši saskaņā ar tās 166. panta 3. punktu, 168. panta 3. punktu un 169. panta 5. punktu.
            
            
               KOMISIJAS DELEĢĒTĀ REGULA (ES) …/..
            
            
               (14.10.2020),
            
            
               ar ko attiecībā uz dzīvnieku veselības, sertificēšanas un paziņošanas prasībām, kuras reglamentē no sauszemes dzīvniekiem iegūtu dzīvnieku izcelsmes produktu pārvietošanu Savienībā, papildina Eiropas Parlamenta un Padomes Regulu (ES) 2016/429
            
         
         
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”)
                  5
               , un jo īpaši tās 166. panta 3. punktu, 168. panta 3. punktu un 169. panta 5. pantu,
            
            
               tā kā:
            
            
               (1)Regula (ES) 2016/429 cita starpā nosaka noteikumus, kas reglamentē no sauszemes dzīvniekiem iegūtu dzīvnieku izcelsmes produktu ražošanu, pārstrādi un izplatīšanu Savienībā. Lai nodrošinātu, ka minētie produkti neizraisa sarakstā norādīto slimību vai no jauna radušos slimību izplatīšanos Savienībā, regulā arī paredzēts, ka Komisija pieņem deleģētos aktus par sīki izstrādātām prasībām, kas papildina noteikumus, kuri minētajā regulā jau ir noteikti, konkrētāk, par profilakses pasākumiem, arī riska mazināšanas pasākumiem, un no sauszemes dzīvniekiem iegūtu dzīvnieku izcelsmes produktu sūtījumu pārvietošanas ierobežojumiem, kā arī par šādas pārvietošanas iepriekšēju paziņošanu.
            
            
               (2)Ir pierādījies, ka Savienības noteikumi, kuri reglamentē no sauszemes dzīvniekiem iegūtu dzīvnieku izcelsmes produktu sūtījumu pārvietošanu Savienībā un Savienības tiesību aktos noteikti pirms Regulas (ES) 2016/429 pieņemšanas, konkrētāk, Padomes Direktīvā 2002/99/EK, rezultatīvi apkaro dzīvnieku slimību izplatīšanos, tāpēc tie būtu jāņem vērā šajā tiesību aktā. Šajā tiesību aktā noteiktajos noteikumos būtu jāņem vērā arī pieredze, kas gūta, piemērojot minētajos agrāk pieņemtajos tiesību aktos noteiktos noteikumus, un noteikumi būtu jāpielāgo jaunajam dzīvnieku veselības tiesiskajam regulējumam, kas noteikts Regulā (ES) 2016/429.
            
            
               (3)Regulas (ES) 2016/429 166. pantā ir noteikti operatoru vispārīgie dzīvnieku veselības pienākumi visos no sauszemes dzīvniekiem iegūtu dzīvnieku izcelsmes produktu ražošanas, pārstrādāšanas un izplatīšanas posmos, arī attiecībā uz minēto produktu sūtījumu pārvietošanu Savienībā. Konkrētāk, tā nosaka operatoru pienākumus attiecībā uz sarakstā norādīto slimību un no jauna radušos slimību izplatīšanos un jo īpaši gadījumos, kad kompetentā iestāde minēto produktu ražošanas vai pārstrādes vietā ir ieviesusi ārkārtas pasākumus vai noteikusi pārvietošanas ierobežojumus. Tāpēc par sarakstā norādīto slimību un no jauna radušos slimību izplatības kontroli atbildīgi ir ne tikai operatori, bet arī kompetentā iestāde. Tādēļ šajā regulā būtu skaidri jānosaka operatoru pienākums tādu produktu sūtījumus, kas ražoti vai pārstrādāti vietās, uz kurām attiecas ārkārtas pasākumi vai pārvietošanas ierobežojumi, pārvietot tikai pēc kompetentās iestādes atļaujas saņemšanas un izpildīt visus nosacījumus, kas noteikti attiecībā uz minēto atļauju. 
            
            
               (4)Regulas (ES) 2016/429 168. pants nosaka konkrētas prasības pret informāciju veterinārajā sertifikātā, kurš jādod līdzi, pārvietojot no sauszemes dzīvniekiem iegūtus dzīvnieku izcelsmes produktus, un pilnvaro Komisiju pieņemt minēto informāciju papildinošus deleģētos aktus. Tāpēc ar regulu būtu jānosaka informācijas prasības attiecībā uz veterināro sertifikātu, kurš jādod līdzi tādiem produktiem, kas ražoti un pārstrādāti vietās, kam piemēro Regulas (ES) 2016/429 166. panta 2. punktā minētos ārkārtas pasākumus vai pārvietošanas ierobežojumus. Tajā būtu jāiekļauj informācija par atbilstību jebkuriem nosacījumiem, ko kompetentā iestāde noteikusi attiecībā uz minēto sūtījumu pārvietošanu. Ar šo regulu nosakāmās informācijas prasības ir jāņem vērā dzīvnieku izcelsmes produktu veterinārā sertifikāta paraugā, kas izveidots ar atsevišķu īstenošanas aktu, ar ko nosaka noteikumus par vienveidīgu Regulas (ES) 2017/625 un Dzīvnieku veselības regulas (ES) 2016/429 piemērošanu oficiālo sertifikātu paraugiem, oficiālajiem apliecinājumiem un konkrētu sauszemes dzīvnieku un to reproduktīvo produktu kategoriju deklarāciju paraugiem.
            
            
               (5)Regulas (ES) 2016/429 169. pants nosaka noteikumus, kas reglamentē iepriekšēju paziņošanu par tādu dzīvnieku izcelsmes produktu pārvietošanu uz citām dalībvalstīm, kas iegūti no sauszemes dzīvniekiem, un pilnvaro Komisiju pieņemt deleģētos aktus par informācijas prasībām, kas izvirzītas pret šādu iepriekšēju paziņošanu, un par iepriekšējas paziņošanas ārkārtas procedūrām elektroenerģijas padeves pārrāvumu un citu TRACES traucējumu gadījumos. Tāpēc šajā regulā būtu jānosaka operatoru pienākumi paziņot iepriekšējas paziņošanas ietvaros. Lai saskaņotu iepriekšējā paziņojumā sniegto informāciju, kura uzdevums ir nodrošināt, ka galamērķa kompetentā iestāde saņem visas vajadzīgās ziņas par sūtījumu, šajā regulā būtu jānosaka arī prasības, kuras attiecināmas uz tāda iepriekšējā paziņojuma saturu, kas sniedzams Regulā noteiktajos (ES) 2016/429 gadījumos, un nosacījumi, kuriem dzīvnieku izcelsmes produktiem būtu jāatbilst, lai tos atļautu pārvietot uz citām dalībvalstīm, kā arī detalizētas ziņas par ārkārtas procedūrām, kuras attiecināmas uz šādiem paziņojumiem. 
            
            
               (6)Sistēma TRACES ir neatņemama Regulas (ES) 2017/625 131.–136. pantā minētās datorizētās sistēmas IMSOC (informācijas pārvaldības sistēma oficiālo kontroļu vajadzībām) komponente, tāpēc būtu jāīsteno ārkārtas pasākumi, kas sistēmai IMSOC izveidoti saskaņā ar Komisijas Īstenošanas regulā (ES) 2019/1715
                  6
                noteiktajiem noteikumiem.
            
            
               (7)Ar šo regulu tiek izveidots pilnīgs noteikumu kopums, kas dzīvnieku veselības aspektu ziņā reglamentē no sauszemes dzīvniekiem iegūtu dzīvnieku izcelsmes produktu sūtījumu pārvietošanu Savienībā, šādiem sūtījumiem pievienojamā veterinārā sertifikāta saturu un iepriekšējas paziņošanas pienākumus. Šie noteikumi jāpiemēro vienlaicīgi un tie ir savstarpēji saistīti, tāpēc, lai veicinātu to piemērošanu, kā arī pārredzamības labad un lai izvairītos no noteikumu dublēšanās, tie būtu jānosaka vienā tiesību aktā, nevis atsevišķos tiesību aktos ar daudzām savstarpējām atsaucēm. Tas atbilst arī Regulā (ES) 2016/429 pieņemtajai pieejai.
            
            
               (8)Saskaņā ar Regulas (ES) 2016/429 piemērošanas datumu šī regula būtu jāpiemēro no 2021. gada 21. aprīļa,
            
            
               IR PIEŅĒMUSI ŠO REGULU.
            
            
               1. pants
            
            
               Priekšmets un piemērošanas joma
            
            
               Šī regula Regulā (ES) 2016/429 noteiktos noteikumus, kas reglamentē no sauszemes dzīvniekiem iegūtu dzīvnieku izcelsmes produktu sūtījumu pārvietošanu Savienībā, papildina saistībā ar:
            
            
               a)operatoru pienākumiem, kas veicami attiecībā uz tādu no sauszemes dzīvniekiem iegūtu dzīvnieku izcelsmes produktu sūtījumu pārvietošanu Savienībā, kuri ražoti vai pārstrādāti objektos, pārtikas uzņēmumos vai zonās, kam piemēro Regulas (ES) 2016/429 166. panta 2. punktā minētos ārkārtas pasākumus vai pārvietošanas ierobežojumus; 
            
            
               b)informācijas prasībām, kuras attiecas uz Regulas (ES) 2016/429 167. panta 1. punktā paredzēto veterināro sertifikātu (dzīvnieku veselības sertifikāts);
            
            
               c)informācijas prasībām, kuras attiecas uz Regulas (ES) 2016/429 169. panta 1. punktā paredzēto iepriekšējo paziņošanu par minēto sūtījumu pārvietošanu uz citām dalībvalstīm (iepriekšējs paziņojums);
            
         
         
            
               d)ārkārtas procedūras minēto sūtījumu pārvietošanas iepriekšējai paziņošanai, kas paredzēta Regulas (ES) 2016/429 169. panta 1. punktā, elektroenerģijas padeves pārrāvuma un citu TRACES traucējumu gadījumā. 
            
            
               2. pants
            
            
               To operatoru pienākumi, kuri pārvieto dzīvnieku izcelsmes produktu sūtījumus
            
            
               No sauszemes dzīvniekiem iegūtu dzīvnieku izcelsmes produktu sūtījumus, uz ko attiecas Regulas (ES) 2016/429 166. panta 2. punktā minētie ārkārtas pasākumi vai pārvietošanas ierobežojumi, operatori Savienībā pārvieto tikai tad, ja: 
            
            
               a) šādu pārvietošanu ir atļāvusi izcelsmes vietas kompetentā iestāde; 
            
            
               b) sūtījumi atbilst nosacījumiem atļaujas saņemšanai, kas vajadzīga saskaņā ar a) punktu.
            
            
               3. pants
            
            
               Veterinārais sertifikāts dzīvnieku izcelsmes produktu sūtījumu pārvietošanai
            
            
               Papildus informācijai, kas prasīta saskaņā ar Regulas (ES) 2016/429 168. panta 1. punktu, veterinārajā sertifikātā iekļauj šīs regulas pielikumā prasīto informāciju.
            
            
               4. pants
            
            
               Operatoru pienākums informēt, kas paredz sniegt iepriekšēju paziņojumu par dzīvnieku izcelsmes produktu sūtījumu pārvietošanu starp dalībvalstīm
            
            
               Uzņēmēji izcelsmes dalībvalsts kompetentajai iestādei iepriekšējā paziņojumā papildus informācijai, kas prasīta saskaņā ar Regulas (ES) 2016/429 168. panta 1. punktu, sniedz šīs regulas pielikumā prasīto informāciju un to dara par katru šīs regulas 1. pantā minēto dzīvnieku izcelsmes produktu sūtījumu.
            
            
               5. pants
            
            
               Ārkārtas procedūras
            
            
               Ja radies elektroenerģijas padeves pārrāvums vai citi TRACES traucējumi, šīs regulas 1. pantā minēto dzīvnieku izcelsmes produktu sūtījumu, ko paredzēts pārvietot uz citu dalībvalsti, izcelsmes vietas kompetentā iestāde īsteno ārkārtas pasākumus, kas veicami neplānotos vai plānotos TRACES un dalībvalstu nacionālo sistēmu nepieejamības gadījumos un Īstenošanas regulas (ES) 2019/1715 46. pantā noteikti attiecībā uz informācijas pārvaldības sistēmu oficiālo kontroļu vajadzībām (IMSOC).
            
            
               6. pants
            
            
               Stāšanās spēkā un piemērošana
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2021. gada 21. aprīļa.
            
            
               Šī regula uzliek saistības kopumā un ir tieši piemērojama visās dalībvalstīs.
            
         
         
            
               Briselē, 14.10.2020
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
               
            
         
         
            
                  
                     (1)
                  
                        OV L 84, 31.3.2016., 1. lpp. 
               
               
                  
                     (2)
                  
                        OV L 174, 3.6.2020., 64. lpp. 
               
               
                  
                     (3)
                  
                        OV L 308, 4.12.2018., 21. lpp.
               
               
                  
                     (4)
                  
                        OV L 18, 23.1.2003., 11. lpp.
               
               
                  
                     (5)
                  
                        OV L 84, 31.3.2016., 1. lpp.
               
               
                  
                     (6)
                  
                        Komisijas Īstenošanas regula (ES) 2019/1715 (2019. gada 30. septembris), ar ko nosaka noteikumus par oficiālo kontroļu informācijas pārvaldības sistēmas un tās sistēmas komponentu darbību (“IMSOC regula”) (OV L 261, 14.10.2019., 37. lpp.).
               
            
      
    ---documentbreak--- 
      
         
         
            
               PIELIKUMS
            
            
               Informācija, kas jāiekļauj veterinārajā sertifikātā, kurš dots līdzi, Savienībā pārvietojot no sauszemes dzīvniekiem iegūtu dzīvnieku izcelsmes produktu sūtījumus
            
            
               a)Nosūtītāja un saņēmēja vārds, uzvārds vai nosaukums un adrese.
            
            
               b)Nosūtīšanas objekta vai vietas nosaukums un adrese.
            
            
               c)Galamērķa objekta vai vietas nosaukums un adrese.
            
            
               d)Dzīvnieku izcelsmes produkta apraksts, kurā norāda:
            
            
               i) produkta kategoriju pēc Deleģētās regulas (ES) 2020/687 2. panta:
            
            
               –svaiga gaļa (ja vajadzīgs, norāda kategoriju);
            
            
               –gaļas produkti;
            
            
               –apvalki;
            
            
               –svaigpiens, jaunpiens un produkts uz jaunpiena bāzes;
            
            
               –piena produkti;
            
            
               –olas;
            
            
               –olu produkti;
            
            
               –kombinēti produkti (norāda dzīvnieku izcelsmes sastāvdaļas);
            
            
               ii)dzīvnieku sugu, no kuras dzīvnieku izcelsmes produkts iegūts;
            
            
               iii)izejvielas izcelsmes dalībvalsti vai reģionu;
            
            
               iv)apstrāde(-s), kas dzīvnieku izcelsmes produktam veiktas;
            
            
               v)dzīvnieku izcelsmes produkta marķējumu, ja vajadzīgs;
            
         
         
            
               vi)to ražošanas vai pārstrādes vietu un datumu.
            
            
               e)Dzīvnieku izcelsmes produktu daudzums.
            
            
               f)Veterinārā sertifikāta izsniegšanas datums un vieta; oficiālā veterinārārsta vārds un uzvārds, amats un paraksts; sūtījuma izcelsmes vietas kompetentās iestādes zīmogs.
            
            
               g)Tās sarakstā norādītās slimības vai no jauna radušās slimības nosaukums, kura ir pārvietošanas ierobežojumu iemesls nosūtīšanas vietas objektā, pārtikas uzņēmumā vai zonā.
            
            
               h)Ziņas par šīs regulas 2. pantā minētās atļaujas saņemšanas nosacījumu izpildi un vai nu:
            
            
               i) publikācijas nosaukums un diena, kurā Eiropas Savienības Oficiālajā Vēstnesī publicēts attiecīgais Komisijas pieņemtais tiesību akts, ar ko noteikti minētie nosacījumi, vai
            
            
               ii) atsauce uz kompetentās iestādes apstiprinātu un publiskotu uz tiesību aktu vai norādījumiem, kas paredz minētos nosacījumus.